ไฟเซอร์-ไบโอเอ็นเทค เตรียมยื่นขออนุมัติใช้วัคซีนโควิดกับเด็กอายุต่ำกว่า 5 ขวบ 
U.S. drugmaker and German partner BioNTech to seek permission to administer low-dose of vaccine to children between six months to five years old
ไฟเซอร์และไบโอเอ็นเทค จะขอให้เอฟดีเออนุญาตให้ใช้วัคซีนดังกล่าวเป็นกรณีฉุกเฉินกับเด็กอายุตั้งแต่ 6 เดือนจนถึง 5 ขวบ โดยใช้ฉีดสองเข็มในปริมาณโดสที่ต่ำกว่าที่ใช้กับผู้ใหญ่ แม้ผลการทดลองเมื่อเดือนธันวาคมชี้ว่า วัคซีนดังกล่าวมิได้ช่วยสร้างภูมิคุ้มกันในเด็กเล็กวัย 2-4 ขวบเหมือนกับที่สร้างในเด็กในวัยรุ่นและผู้ใหญ่ก็ตาม ไฟเซอร์-ไบโอเอ็นเทค ได้ตัดสินใจเพิ่มวัคซีนเข็มที่สามในการทดลอง ขณะเดียวกัน บรรดาผู้เชี่ยวชาญได้เร่งเร้าให้ไฟเซอร์เดินหน้าขออนุญาตจากเอฟดีเอสำหรับการฉีดวัคซีนสองเข็มให้แก่เด็กวัยต่ำกว่า 5 ขวบในขณะที่กำลังรอผลการทดสอบแบบสามเข็มดังกล่าว หากเอฟดีเอและซีดีซีของสหรัฐฯ รับรองคำขอของไฟเซอร์-ไบโอเอ็นเทค คาดว่าวัคซีนโควิดสำหรับเด็กเล็กนี้จะสามารถนำมาใช้ได้ในช่วงปลายเดือนกุมภาพันธ์นี้ อีกด้านหนึ่ง บริษัทเวชภัณฑ์ โนวาแวกซ์ (Novavax) ของสหรัฐฯ ประกาศในวันจันทร์ว่า ได้ส่งคำขอไปยังเอฟดีเอให้รับรองวัคซีนโควิด-19 ของตนซึ่งล่าช้ามานานหลายเดือน ทั้งนี้ วัคซีนของโนวาแวกซ์ใช้เทคโนโลยีแบบเก่าคือการใช้โปรตีนในการกระตุ้นให้ร่างกายสร้างภูมิคุ้มกันเชื้อไวรัส โดยผลการทดลองชี้ว่ามีประสิทธิผลราว 90% ในการป้องกันเชื้อโคโรนาไวรัสสายพันธุ์ต่าง ๆ ผู้เชี่ยวชาญเชื่อว่าเทคโนโลยีแบบเก่านี้จะช่วยให้คนที่ยังไม่มั่นใจในเทคโนโลยี mRNA ของบริษัทไฟเซอร์และโมเดอร์นา และยังไม่ได้ฉีดวัคซีน ให้เปลี่ยนใจมาฉีดวัคซีนของโนวาแวกซ์แทน